text: To nye svømmehaller i landsdelen
  18 december 2010 kl. 13.28
  Bramming fik i dag en ny svømmehal - det samme gjorde Vamdrup.
   
  Det er ikke ligefrem vejr til at gå i vandet, men i dag var der nogen, der gjorde det alligevel - både i Bramming og i Vamdrup. 
  Vamdrup har fået sin gamle svømmehal tilbage i en nyistandsat udgave med et varmt vands-bassin som det store tilløbsstykke. Otte en halv million kroner er der ofret på det nye bad.
  Svømmehallen i Vamdrup var tidligere et kommunalt anlæg med en begrænset åbningstid på 20 timer om ugen.
  Kolding Kommune overtalte Slotsøbadet til at overtage driften, og nu er der åbent 90 timer om ugen.
   
  Dagens anden indvielse foregik i  en helt ny svømmehal i Bramming. Svømmehallen blev en realitet i forbindelse med kommunalreformen, og Esbjergs borgmester Johnny Søtrup åbnede hallen. 
  Arbejdet på at få lavet en svømmehal går langt tilbage.
  Der blev samlet ind og samlet ind for at få penge til en svømmehal. Nogle af medlemmerne i svømmeklubben har samlet ind i omkring 20 år.
  